CELEX: C2004/179/09
Language: el
Date: 2004-07-10 00:00:00
Title: Υπόθεση C-199/04: Προσφυγή της Επιτροπής των Ευρωπαϊκών Κοινοτήτων κατά του Ηνωμένου Βασιλείου, που ασκήθηκε στις 4 Μαΐου 2004

10.7.2004   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 179/4
            
         Προσφυγή της Επιτροπής των Ευρωπαϊκών Κοινοτήτων κατά του Ηνωμένου Βασιλείου, που ασκήθηκε στις 4 Μαΐου 2004
   (Υπόθεση C-199/04)
   (2004/C 179/09)
   Η Επιτροπή των Ευρωπαϊκών Κοινοτήτων εκπροσωπούμενη από την Claire-Françoise Durand και την Florence Simonetti, επικουρούμενες από την Anneli Howard, Barrister, με τόπο επιδόσεων στο Λουξεμβούργο, άσκησε στις 4 Μαΐου 2004 προσφυγή ενώπιον του Δικαστηρίου των Ευρωπαϊκών Κοινοτήτων κατά του Ευρωπαϊκού Κοινοβουλίου και του Συμβουλίου της Ευρωπαϊκής Ένωσης.
   Η προσφεύγουσα ζητεί από το Δικαστήριο:
   
               1.
            
            
               Να αποφανθεί ότι το Ηνωμένο Βασίλειο της Μεγάλης Βρετανίας και Βόρειας Ιρλανδίας παρέλειψε να λάβει όλα τα αναγκαία μέτρα για να εξασφαλίσει την πλήρη και ορθή εφαρμογή των άρθρων 2, 3, 4, 5, 6, 8 και 9 της οδηγίας 85/337/ΕΟΚ του Συμβουλίου της 27ης Ιουνίου 1985 για την εκτίμηση των επιπτώσεων ορισμένων σχεδίων δημοσίων και ιδιωτικών έργων στο περιβάλλον (1), όπως έχει τροποποιηθεί με την οδηγία 97/11/ΕΚ του Συμβουλίου, της 3ης Μαρτίου 1972 (2).
            
         
               2.
            
            
               Να καταδικάσει το Ηνωμένο Βασίλειο της Μεγάλης Βρετανίας και Βόρειας Ιρλανδίας στα δικαστικά έξοδα.
            
         Λόγοι ακυρώσεως και κύρια επιχειρήματα:
   Δεν αμφισβητείται ότι το Ηνωμένο Βασίλειο θέσπισε τις αναγκαίες νομοθετικές ρυθμίσεις για την εφαρμογή της οδηγίας 85/337/ΕΟΚ καθώς και για την εφαρμογή των τροποποιήσεων που εισήχθησαν με την οδηγία 97/11/ΕΚ. Η παρούσα προσφυγή αφορά τον τρόπο με τον οποίο οι αρχές του Ηνωμένου Βασιλείου ερμήνευσαν και εφάρμοσαν τις σχετικές διατάξεις, σύμφωνα με τον οποίο, όπως ισχυρίζεται η Επιτροπή, δεν διασφαλίζεται η ορθή και πλήρης μεταφορά της οδηγίας στην εθνική νομοθεσία, ούτε προ ούτε μετά την τροποποίησή της.
   Η Επιτροπή ισχυρίζεται με την προσφυγή της ότι συντρέχουν δύο βασικές παραβάσεις, δηλαδή:
   
               α)
            
            
               ότι η εφαρμογή από τις αρχές του Ηνωμένου Βασιλείου του κριτηρίου περί «ουσιαστικής αλλαγής της χρήσεως» σχετικά με την έγκριση της άδειας, σε συνδυασμό με τη στενή ερμηνεία του «σχεδίου», καταλήγει στο να εξαιρούνται ορισμένα σχέδια και τροποποιήσεις υφισταμένων σχεδίων από το πεδίο εφαρμογής της οδηγίας με αποτέλεσμα να μην εφαρμόζεται σε αυτά η διαδικασία ελέγχου περιβαλλοντικών επιπτώσεων, και
            
         
               β)
            
            
               ότι η Κυβέρνηση του Ηνωμένου Βασιλείου δεν ενσωμάτωσε κατάλληλα στη νομοθεσία της τους ελέγχους σχεδιασμού και ρύπανσης, ώστε να εξασφαλίσει τη συμμόρφωσή της με όλες τις υποχρεώσεις που απορρέουν από τα άρθρα 3 και 8 της οδηγίας.
            
         
      (1)  ΕΕ L 175 της 5.7.1985, σ. 40.
   
      (2)  ΕΕ L 73 της 14.3.1997, σ. 5.